b'\n_START_ARTICLE_\nOploditev\n_START_PARAGRAPH_\nOploditev (s tujko fertilizacija ali singamija) je v biolo\xc5\xa1kem smislu nastanek novega organizma z zdru\xc5\xbeitvijo dveh gamet v zigoto, \xc4\x8demur sledi razvoj zarodka. Najbolj znan primer je zdru\xc5\xbeitev semen\xc4\x8dice in jaj\xc4\x8deca pri nekaterih \xc5\xbeivalih in \xc4\x8dloveku. Odvisno od vrste lahko ta proces poteka znotraj telesa samice (notranja oploditev) ali zunaj njega (zunanja oploditev). Drugi organizmi imajo lahko druga\xc4\x8dne spolne celice, vendar gre v vseh primerih za zdru\xc5\xbeitev \xc5\xbeenske in mo\xc5\xa1ke spolne celice. Tak\xc5\xa1nemu na\xc4\x8dinu razmno\xc5\xbeevanja pravimo spolno razmno\xc5\xbeevanje.\n_START_SECTION_\nOploditev pri \xc4\x8dloveku\n_START_PARAGRAPH_\nOb oploditvi nastane z zdru\xc5\xbeitvijo mo\xc5\xa1ke spolne celice (semen\xc4\x8dice) z \xc5\xbeensko spolno celico zigota, iz zigote pa morula in blastocista. Blastocisto tvorita dva dela, notranja skupina celic in zunanji ovoj ali trofoblast (del bodo\xc4\x8de posteljice).'